አምበርብር ምንተስኖትን ገረመው፡፡ ትርፍ ለሌለው ጉንጭ አልፋ ወሬ ቀኑን ሙሉ ተጨብጦ የምርቃና ስብከት ማዳመጥ፣ ለዕለት ሱስ ሲባል ባሪያ መሆን፡፡ ለአፍታ ሳይተነፍሱ በጫት እብዶች ወሬ ተጠምዶ መዋል፡፡ ሲመሽ ወደ ቤት መሄድ፡፡ ሲነጋ ለመማረክ ወደ ምርኮ መንደር መሮጥ፡፡ ለጫት በመማረክ በሕይወት ዘመን ሁሉ ለልመና እጅ መስጠት፡፡ ያለአንዳች ውጤት በእድሜ መጫወት፣ የሱስ ጡረተኞች፤ “የጠመዳ ሕግ የተጀመረው ጅማ ነው” የባሻዬ ልጅ ያስተዋወቀኝ የቤቱ ባልደረባ መናገር ጀመረ፡፡ ጅማ ዩኒቨርሲቲ ገንዘብ ያላቸው ተማሪዎች ገንዘብ ለሌላቸው ተማሪዎች ጫት እየገዙ አብረው ያጠኑ ነበር፡፡ ከጊዜ በኋላ ተጋባዦች ከጋባዦች በላይ ያጠኑትን ደጋግመው በማውራት ተጠቃሚ መሆናቸው ሲታወቅ የጠመዳ ሕግ ወጣ፡፡ ድሆች ዝም ብለው ገንዘብ ያላቸው ብቻ ተናጋሪ የሚሆኑበት ህገ ቻርተር ተዘጋጀ፤
